‘Dronkbestuurder’ beseer metropolisiebeamptesŉ Vermeende dronkbestuurder is in hegtenis geneem nadat hy vroeg Woensdagoggend teen die agterkant van ŉ metropolisievoertuig in Roodepoort, Johannesburg, vasgery het. Die ongeluk het kort ná middernag op die hoek van Ontdekkers- en Gordonweg plaasgevind, het Edna Mamonyane, ŉ woordvoerder van die Johannesburgse metropolisie, gesê. “Daar was drie beamptes in die voertuig en almal moes na ŉ hospitaal geneem word vir verdere behandeling. Een is in ŉ ernstige toestand en die ander twee het ligte beserings opgedoen,” het Mamonyane gesê. Die man verskyn later vandag [Woensdag] in die hof op ŉ aanklag van dronkbestuur.